Με αφορμή τη συμπλήρωση 50 χρόνων από το πραξικόπημα της 21ης Απριλίου 1967 και την εγκαθίδρυση της δικτατορίας των συνταγματαρχών, το Αρχείο της ΕΡΤ έχει ετοιμάσει ένα ειδικό αφιέρωμα στην περίοδο της χούντας. Αναλύονται θέματα όπως η λογοκρισία στον κινηματογράφο, υπάρχουν συνεντεύξεις ανθρώπων της Τέχνης, φωτογραφίες και επίσημα έγγραφα της εποχής.

Πρόκειται για ένα ντοκιμαντέρ παραγωγής του 1997, για τα 30 χρόνια από την 21η Απριλίου 1967, με θέμα τη λογοκρισία στον κινηματογράφο την περίοδο της δικτατορίας στην Ελλάδα (1967-1974), στο οποίο εξετάζεται η πορεία του ελληνικού κινηματογράφου κατά τη διάρκεια της επταετίας παράλληλα με τον τρόπο που ασκούνταν η λογοκριτική παρέμβαση του κράτους.

Γίνεται αναφορά στην άνθηση του νέου ελληνικού κινηματογράφου την περίοδο αυτή και στον ασφυκτικό έλεγχο της λογοκρισίας, καθώς οι νέοι δημιουργοί αντιστρατεύονταν το πολιτικό κατεστημένο.

Τις μαρτυρίες τους για την εποχή καταθέτουν οι σκηνοθέτες Γιώργος Σταμπουλόπουλος, ο Θόδωρος Αγγελόπουλος, ο Μανούσος Μανουσάκης, η Λίλα Κουρκουλάκου και ο θεατρικός συγγραφέας και σεναριογράφος Ιάκωβος Καμπανέλλης.

Μιλούν επίσης, ο ιστορικός κινηματογράφου Γιάννης Σολδάτος και ο συγγραφέας και κριτικός κινηματογράφου Βασίλης Ραφαηλίδης, αλλά και ο Λευτέρης Σωφρονάς, τεχνικός κινηματογράφου στην υπηρεσία της Τηλεόρασης των Ενόπλων Δυνάμεων (ΥΕΝΕΔ).

Στιγμές από την ιστορία της Κινηματογραφικής Λέσχης Αθηνών στα χρόνια της χούντας αφηγούνται οι Αντώνης Τριανταφυλλόπουλος, Θόδωρος Αδαμόπουλος και Δημήτρης Χατζής.

Επίσης, προβάλλονται τα κομμένα αποσπάσματα ταινιών όπως η «Ανοικτή επιστολή» του Γιώργου Σταμπουλόπουλου ή το «Κιέριον» του Δήμου Θέου, που αναφέρεται στη μυστηριώδη υπόθεση της δολοφονίας του Αμερικανού δημοσιογράφου Τζορτζ Πολκ.